Pakuotės lapelis: informacija vartotojui

Desloratadine Zentiva 0,5 mg/ml geriamasis tirpalas
desloratadinas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra Desloratadine Zentiva ir kam jis vartojamas 
2.	Kas žinotina prieš vartojant Desloratadine Zentiva 
3.	Kaip vartoti Desloratadine Zentiva 
4.	Galimas šalutinis poveikis 
5.	Kaip laikyti Desloratadine Zentiva
6.	Pakuotės turinys ir kita informacija


1.	Kas yra Desloratadine Zentiva ir kam jis vartojamas

Kas yra Desloratadine Zentiva
Desloratadine Zentiva sudėtyje yra desloratadino, kuris yra antihistamininė vaistinė medžiaga.

Kaip veikia Desloratadine Zentiva
Desloratadine Zentiva yra antialerginis vaistas, kuris nesukelia mieguistumo. Jis padeda kontroliuoti alerginę reakciją ir jos simptomus. 

Kada reikia vartoti Desloratadine Zentiva
Desloratadine Zentiva vartojamas suaugusiųjų, paauglių ir 1 metų bei vyresnių vaikų alerginio rinito (alergijos, pvz., šienligės arba alergijos dulkių erkėms, sukeltas nosies gleivinės uždegimas) simptomams lengvinti. Šie simptomai yra čiaudulys, sekreto tekėjimas iš nosies arba nosies niežulys, gomurio niežulys ir akių niežulys, paraudimas arba ašarojimas.
Be to, Desloratadine Zentiva vartojamas dilgėlinės (alergijos sukeltas odos sutrikimas) simptomams lengvinti. Šie simptomai yra niežulys ir ruplės. 

Minėti simptomai lengvinami visą dieną ir tai Jums užtikrina normalų kasdieninį aktyvumą ir miegą.


2.	Kas žinotina prieš vartojant Desloratadine Zentiva

Desloratadine Zentiva vartoti negalima:
-	jeigu yra alergija desloratadinui arba bet kuriai pagalbinei šio vaisto medžiagai (jos išvardytos 6 skyriuje) arba loratadinui.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Desloratadine Zentiva:
-	jeigu Jūsų inkstų veikla silpna,
-	jeigu Jums arba Jūsų šeimos nariams yra buvę traukulių.

Vaikams ir paaugliams
Neduokite šio vaisto jaunesniems nei 1 metų vaikams.

Kiti vaistai ir Desloratadine Zentiva
Desloratadine Zentiva ir kitų vaistų sąveika nežinoma.
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Desloratadine Zentiva vartojimas su maistu, gėrimais ir alkoholiu
Desloratadine Zentiva galima vartoti su maistu arba nevalgius.
Desloratadine Zentiva vartodami kartu su alkoholiu būkite atsargūs. 

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
Jeigu esate nėščia arba krūtimi maitinate kūdikį, Desloratadine Zentiva vartoti nerekomenduojama.
Duomenų apie poveikį vyrų ar moterų vaisingumui nėra.

Vairavimas ir mechanizmų valdymas
Vartojamas rekomenduojamomis dozėmis šis vaistas neturėtų veikti Jūsų gebėjimo vairuoti ar valdyti mechanizmus. Nors daugumai žmonių šis vaistas nesukelia mieguistumo, budrumo reikalaujančia veikla, tokia kaip vairavimas ar mechanizmų valdymas, rekomenduojama neužsiimti, kol nepaaiškės Jūsų individualus atsakas į šį vaistą.

Desloratadine Zentiva sudėtyje yra sorbitolio, propilenglikolio ir natrio.
Sorbitolis
Sorbitolis yra fruktozės šaltinis. Jeigu gydytojas Jums yra sakęs, kad Jūs (arba Jūsų vaikas)  netoleruojate kokių nors angliavandenių arba jeigu Jums buvo diagnozuotas paveldimas fruktozės netoleravimas,- retas genetinis sutrikimas, kai asmuo negali suskaidyti fruktozės, pasitarkite su gydytoju prieš pradėdami vartoti šį vaistą arba prieš duodant vaistą savo vaikui.
Propilenglikolis
Šio vaisto 1 ml yra 102,30 mg propilenglikolio (didžiausioje individualioje 10 ml tirpalo dozėje yra 1,02 g propilenglikolio).
Natris
Šio vaisto 1 ml yra 3,85 mg natrio- pagrindinės valgomosios druskos sudedamosios dalies.
Didžiausia individuali 10 ml tirpalo dozė atitinka 1,93% suaugusiam žmogui rekomenduojamos maksimalios dienos normos suvartoti per dieną.

3.	Kaip vartoti Desloratadine Zentiva

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Rekomenduojama dozė nurodyta toliau.

Vaikams
1–5 metų vaikams. Reikia gerti po 2,5 ml (pusę 5 ml šaukšto) geriamojo tirpalo kartą per parą.

6–11 metų vaikams. Reikia gerti po 5 ml (vieną 5 ml šaukštą) geriamojo tirpalo kartą per parą.

Suaugusiesiems ir paaugliams (12 metų bei vyresniems) 
Reikia gerti po 10 ml (du 5 ml šaukštus) geriamojo tirpalo kartą per parą. 

Jeigu geriamojo tirpalo buteliuko pakuotėje yra matavimo švirkštas, juo galite atmatuoti reikiamą geriamojo tirpalo kiekį.

Šis vaistas yra skirtas vartoti per burną.
Iš pradžių nurykite atmatuotą geriamojo tirpalo dozę, o po to išgerkite vandens. Šio vaisto galite gerti valgio metu arba nevalgę. 

Kalbant apie gydymo trukmę, Jūsų gydytojas nustatys alerginio rinito, kuriuo Jūs sergate, rūšį ir nurodys, kiek laiko Jūs turite vartoti Desloratadine Zentiva geriamojo tirpalo. Jeigu sergate epizodiniu alerginiu rinitu (simptomų būna trumpiau negu 4 dienas per savaitę arba trumpiau negu 4 savaites), Jūsų gydytojas skirs gydymą, kuris priklausys nuo Jūsų ligos eigos įvertinimo. Jeigu sergate nuolatiniu alerginiu rinitu (simptomų būna 4 dienas arba daugiau dienų per savaitę ir ilgiau negu 4 savaites), Jūsų gydytojas Jums gali patarti šiuo vaistu gydytis ilgiau. 
Dilgėlinei gydyti kiekvienam pacientui gydymo trukmė gali būti skirtinga, todėl turite laikytis Jūsų gydytojo nurodymų. 

Buteliuko su saugiu uždoriu atidarymo instrukcija
Buteliukas yra su saugiu uždoriu, kad vaikai jo atidaryti negalėtų. Jį atidarykite taip: dangtelį stipriai paspauskite žemyn ir pasukite prieš laikrodžio rodyklę. Vaisto pavartoję, dangtelį vėl stipriai užsukite.

Ką daryti pavartojus per didelę Desloratadine Zentiva dozę?
Desloratadine Zentiva geriamojo tirpalo vartokite tik taip, kaip gydytojo skirta. Atsitiktinai vaisto perdozavus, sunkūs sutrikimai nėra tikėtini. Vis dėlto, jeigu Desloratadine Zentiva geriamojo tirpalo išgėrėte daugiau negu buvo nurodyta, nedelsiant kreipkitės į savo gydytoją arba vaistininką.

Pamiršus pavartoti Desloratadine Zentiva
Jeigu įprastiniu laiku dozę išgerti pamiršote, gerkite ją tuoj pat, kai tik prisiminsite, o po to gydymą tęskite įprasta tvarka. Negalima vartoti dvigubos dozės norint kompensuoti praleistą dozę.

Nustojus vartoti Desloratadine Zentiva
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Desloratadinu (veikliąja Desloratadine Zentiva medžiaga) gydant po to, kai jis pateko į rinką, buvo gauta pranešimų apie labai retais atvejais pasireiškusias sunkias alergines reakcijas (kvėpavimo pasunkėjimą, švokštimą, niežulį, dilgėlinę ir patinimą). Jei pastebėsite bet kurį minėtą sunkų šalutinį poveikį, daugiau šio vaisto nevartokite ir nedelsdami kreipkitės į gydytoją.

Klinikinių tyrimų metu daugumai vaikų ir suaugusiųjų desloratadino šalutinis poveikis buvo nustatytas beveik toks pat, kaip vartojant neveiklųjį geriamąjį tirpalą arba tabletes. Vis dėlto mažesniems negu 2 metų vaikams dažnas šalutinis poveikis buvo viduriavimas, karščiavimas ir nemiga, o suaugusiems žmonėms nuovargio, burnos džiūvimo ir galvos skausmo dažnis buvo didesnis negu vartojantiems neveikliųjų tablečių.

Klinikinių desloratadino tyrimų metu, gauta pranešimų apie toliau išvardytą šalutinį poveikį.

Vaikams
Dažnas vaikams jaunesniems negu 2 metų amžiaus (gali pasireikšti rečiau kaip 1 iš 10 vaikų)
· Nemiga.
· Viduriavimas.
· Karščiavimas.

Suaugusiesiems
Dažnas (gali pasireikšti rečiau kaip 1 iš 10 žmonių)
· Galvos skausmas.
· Burnos džiūvimas.
· Nuovargis.

Desloratadinu gydant po to, kai jis pateko į rinką, gauta pranešimų apie toliau išvardytą šalutinį poveikį. 
Suaugusiesiems
Labai retas (gali pasireikšti rečiau kaip 1 iš 10000 žmonių)
· Haliucinacijos.
· Svaigulys, mieguistumas, nemiga, neramumas, susijęs su kūno judesių padidėjimu, traukuliai.
· Greitas širdies plakimas, dažnas arba nereguliarus širdies ritmas.
· Skrandžio skausmas, šleikštulys (pykinimas), vėmimas, skrandžio veiklos sutrikimas, viduriavimas.
· Pakitę kepenų funkcijos rodmenys ir kepenų uždegimas.
· Raumenų skausmas.
· Išbėrimas.

Nežinomas (dažnis negali būti apskaičiuotas pagal turimus duomenis)
· Nenormalus elgesys.
· Agresyvumas.
· Širdies plakimo pakitimai.
· Odos ir (arba) akių pageltimas.
· Padidėjęs odos jautrumas saulės šviesai, net esant neryškiai saulės šviesai ir UV spinduliams, pavyzdžiui, UV spinduliams soliariume.
· Neįprastas silpnumas.
· Padidėjęs svoris, padidėjęs apetitas.

Vaikams
Nežinomas (dažnis negali būti apskaičiuotas pagal turimus duomenis)
· Retas širdies plakimas.
· Širdies plakimo pakitimas.
· Nenormalus elgesys.
· Agresyvumas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Desloratadine Zentiva

Šį vaistą laikykite vaikams nepastebimoje ir nepasiekiamoje vietoje.
Šiam vaistui specialių laikymo sąlygų nereikia. 
Ant kartono dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Po pirmojo buteliuko atidarymo vaistas tinkamas vartoti 2 mėnesius.
Pastebėjus kokių nors geriamojo tirpalo išvaizdos pokyčių, šio vaisto vartoti negalima.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Desloratadine Zentiva sudėtis 
-	Veiklioji medžiaga yra desloratadinas. Kiekviename geriamojo tirpalo mililitre yra 0,5 mg desloratadino. 
-	Pagalbinės medžiagos yra skystasis sorbitolis (nesikristalizuojantis) (E 420) (147,15 mg/ml), propilenglikolis, citrinų rūgštis monohidratas, natrio citratas, hipromeliozė 2910, sukralozė, dinatrio edetatas, Tutti fruti aromatinė medžiaga ir išgrynintas vanduo.

Desloratadine Zentiva išvaizda ir kiekis pakuotėje
Desloratadine Zentiva geriamasis tirpalas yra skaidrus, bespalvis ir be dalelių. 

Desloratadine Zentiva 0,5 mg/ml geriamasis tirpalas išleidžiamas penkiomis skirtingo dydžio pakuotėmis: 50 ml, 60 ml, 100 ml, 120 ml ir 150 ml. Tirpalas yra supiltas į 60 ml, 100 ml, 115 ml, 125 ml ir 150 ml III tipo gintaro spalvos stiklo buteliukus, užsuktus plastikiniais vaikų sunkiai atidaromais uždoriais. 50 ml ir 60 ml tirpalo yra supilta į 60 ml buteliukus, 100 ml tirpalo  į 100 ml arba 115 ml buteliukus, 120 ml tirpalo  į 125 ml buteliukus, 150 ml tirpalo  į 150 ml buteliukus.
Buteliukai yra įdėti į kartono dėžutes. Visose pakuotėse yra matavimo šaukštas, turintis 2,5 ml ir 5 ml dozių žymas, arba geriamasis 5 ml matavimo švirkštas su ženklintomis padalomis kas 0,5 ml. 

Gali būti tiekiamos ne visų dydžių pakuotės.

Registruotojas ir gamintojas

Registruotojas
Zentiva, k. s.
U kabelovny 130
Dolní Měcholupy 
102 37 Praha 10
Čekija

Gamintojas
Specifar S.A.
1, 28 Octovriou str., Ag. Varvara
123 51 Athens 
Graikija

arba

Famar Orleans
5 avenue de Concyr
45071 Orleans Cedex 2
Prancūzija

arba

Balkanpharma Troyan AD
1 Krayrechna Str.
Troyan 5600
Bulgarija


Šis vaistas EEE valstybėse narėse registruotas tokiais pavadinimais:
	Valstybės narės pavadinimas
	Vaisto pavadinimas

	Čekija
	Desloratadin Zentiva

	Lietuva
	Desloratadine Zentiva 0,5 mg/ml geriamasis tirpalas

	Slovakija
	DESLORATADIN ZENTIVA 0,5 mg/ml perorálny roztok




Šis pakuotės lapelis paskutinį kartą peržiūrėtas 2020-10-08.
	

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

